Skrikkelmaand se volmaanpiekniek wink | Netwerk24
Skrikkelmaand se volmaanpiekniek wink
Soms is alles net maanskyn en rose, veral as jy die volmaan op 'n heerlike somersaand op die beeldskone Paarlberg van nader bekyk. Die Afrikaanse Taalmuseum en -monument hou Saterdag 8 Februarie weer 'n Volmaanpiekniek.
Besoekers kan enige tyd tussen 17:00 en 22:00 kom piekniek hou. 'n Gratis begeleide toer wat onder meer die simboliek van die monument, 'n beeldhouwerk sonder weerga, verklaar, word om 18:30 aangebied. Besoekers word ook aangemoedig om die omgewing te verken en daar is buitelug-speletjies en speelparke vir die kinders.
Gaste is welkom om hul eie piekniekmandjies te bring of een by die koffiewinkel by 02 863 2800 te bestel (R300 vir twee mense of R400 met 'n mandjie ingesluit). Dit sal oop wees vir koffie en ligte verversings asook pizza. Onthou ook warm klere en 'n flits.
Toegang is R40 per volwassene, R10 vir SA studente en pensioentrekkers en R5 vir kinders (gratis onder ses jaar).
Kaartjies is beskikbaar by Computicket of die hek, en geen besprekings is nodig nie. Jaarpermitte is beskikbaar teen R120 vir individue of R220 per gesin, wat toegang tot alle Volmaanpieknieks insluit.
Die piekniekreeks word aangebied ten bate van 'Laat ons Lees!', die Taalmuseum se geletterdheidsprojek vir kinders, en besoekers word versoek om 'n nuwe of tweedehandse kinderboek te skenk.